El grupu de rock n’asturianu más vieyu de toos va presentar un discu-llibru nuevu “Ente la Niebla”, un llibru y un documental.
#000001
La banda de rock Dixebra creóse un 6 de xineru de 1987. D’entós p’acá, nun dexaron de tocar nin un solu añu anque, eso sí, el so soníu, composición y lletres foron cambiando a midida que pasaben los años. Dende unes lletres que podemos meter nel asturianismu políticu más radical y un soníu más punk, el grupu de rock avilesín foi evolucionando hasta abrir les temátiques y camudar d’estilu, evolucionando hasta otru estilu muncho más mestizu, variáu y con infinidá de matices, nel qu’entren toa clas d’influyencies: ska, reggae, funk, rap, metal, folk...
#000007
A lo llargo d’estos 35 años, convirtiéronse nuna referefencia del panorama musical asturianu. Conciertos, discos, xires per Asturies y fuera d’Asturies convirtiéronlos nún de los grupos más destacaos del panorama musical asturianu. Pioneros, por casu, nel emplegu de la gaita nuna formación de Rock, foron y son una inspiración pa munchos otros grupos de rock n’asturianu que vinieron detrás.
#000008
Curtíos en milenta conciertos, fixéronse con un merecíu prestixu como poseyedores d’ún de los meyores directos que se pueden ver n’Asturies. Nesti tiempu percorrieron prácticamente tola xeografía asturiana, amás de bien de salíes fuera d’ella (con incidencia bultable en llugares como Euskal Herria, Galicia o Cantabria), llegando a tocar tamién per Europa (Bretaña, Occitania, Valonia, Laponia, etc). Hai que destacar que foron el primer grupu de rock asturianu en participar nel afamáu Festival Intercélticu de Lorient o nel Liet International. Otra manera, el so llabor discográficu llevólos a la publicación d’una quincena de discos.
#000011